**ΔΙΑΛΕΞΗ ΤΕΤΑΡΤΗ**

**ΜΥΚΗΝΑΪΚΗ ΕΛΛΗΝΙΚΗ**

1. **Εισαγωγή: Η Γραμμική Β**

* a-ki-re-u: Ποιο όνομα είναι; «Αχιλλεύς». Και άλλοι ήρωες του Τρωικού πολέμου απαντούν ως ονόματα στις πινακίδες της Γραμμικής Β.
* Ο αρχαιότερος τρόπος να γράφονται τα ελληνικά, η Γραμμική Β. Η γραφή των μυκηναϊκών ανακτόρων, με πινακίδες που έχουν βρεθεί στην Κνωσό, Πύλο, Μυκήνες, Τίρυνθα, Θήβα και πρόσφατα Χανιά και Αγ. Βασίλειο Λακωνίας. Χρονολογούνται από το 1200 π.Χ. (πιθανώς της Κνωσού από το 1400 π.Χ.).
* Πρόκειται για αρχειακά κείμενα: καταγραφές διαφόρων προϊόντων, αντικειμένων, ανθρώπων κλπ. Πολλές έχουν σωθεί αποσπασματικά και σε κακή κατάσταση.

Εντελώς τυχαίο το ότι διασώθηκαν, λόγω της πύρινης καταστροφής των ανακτόρων, κάηκαν και αποξηράθηκαν και οι πήλινες πινακίδες.

* Προφανώς επρόκειτο για πρόχειρο σύστημα καταγραφής, μια και όλες οι πινακίδες που έχουν βρεθεί περιέχουν καταγραφές του τρέχοντος έτους (to-to we-to: τουτο

Fετος).

* Το σχήμα των συμβόλων της Γραμμικής Β είναι αρκετά περίτεχνο, κάτι που μας αφήνει να πιθανολογήσουμε ότι πρέπει να χρησιμοποιούνταν και σε άλλες επιφάνειες, που θα ήταν οπωσδήποτε πιο κατάλληλες (δύσκολο να χαραχτούν περίτεχνα σχήματα στον πηλό).

**2**. **Η ανάγνωση των πινακίδων**

* Η Γραμμική Β αποκρυπτογραφήθηκε το 1953 από τον M. Ventris (αρχιτέκτονας) και τον J. Chadwick (κλασικός φιλόλογος / γλωσσολόγος, που είχε εργαστεί και στην αντικατασκοπεία για το "σπάσιμο" κωδίκων στον Β΄ παγκόσμιο πόλεμο). Εξαιρετικά δύσκολο επίτευγμα, καθώς ήταν άγνωστη γλώσσα και δεν υπήρχαν δίγλωσσες πινακίδες.

1

* Ήδη από τον Evans που ανέσκαψε την Κνωσό είχε παρατηρηθεί σημαντική ομοιότητα μεταξύ της Γραμμικής Α (μία άλλη γραφή που είχε βρεθεί στην Κνωσό και σε άλλες περιοχές και χρονολογείται από την 2η χιλιετία π.Χ.) και της Γραμμικής Β, και είχε διαπιστωθεί ότι η Β προέρχεται από την Α.
* Η ομοιότητα των δύο γραφών είναι εμφανής, αν συγκρίνει κανείς τα γραφήματα
* Αυτό που πιστεύουμε είναι ότι οι Μυκηναίοι "δανείστηκαν" αυτόν τον τρόπο γραφής από τους Μινωίτες (όπως και πολλά άλλα πολιτιστικά στοιχεία), και τον προσάρμοσαν στην ελληνική. Η Γραμμική Β, με άλλα λόγια, δεν ήταν φτιαγμένη για την ελληνική, και αυτό φαίνεται στον τρόπο που αναπαριστά τις λέξεις.
  + Η Γραμμική Β είναι μία συλλαβογραφική γραφή, κάτι που αμέσως είχε γίνει αντιληπτό λόγω του αριθμού των γραφημάτων της: γύρω στα 90, πολλά για αλφάβητο, πολύ λίγα για ιδεογράμματα, και περίπου όσα έχουν τα συλλαβογραφικά συστήματα.
  + Τι σημαίνει συλλαβογραφική; Κάθε γράφημα παριστάνει μία συλλαβή. Τα συλλαβογράμματα της Γραμμικής Β έχουν διαβαστεί σχεδόν όλα (μερικά παραμένουν αμφίβολα λόγω της σπανιότητάς τους), ενώ υπάρχει και ένας αριθμός από ιδεογράμματα, άλλα πολύ εικονογραφικά, ενώ άλλα πολύ πιο συμβολικά, με αμφίβολη σημασία
  + Η μεταγραφή των γραφημάτων γίνεται με λατινικούς χαρακτήρες που χωρίζονται με παύλες ανά γράφημα (συλλαβή), ενώ ο αποκατεστημένος τύπος τίθεται ανάμεσα σε πλάγιες αγκύλες, π.χ. ti-ri-po-de, /tripode/ = τρίποδε (Δυικός του *τρίπους*).
  + Ας επανέλθουμε στο συλλαβάριο. Μπορεί αμέσως να παρατηρήσει κανείς τα ακόλουθα:
  + Α) Γίνεται διάκριση φωνηέντων, χωρίς όμως ένδειξη ποσότητας (μακρά / βραχέα). Αυτά θα πρέπει να τα αποκαταστήσουμε με βάση τις γνώσεις μας της ελληνικής, π.χ. po-me = ποιμήν.
  + Β) Τα υγρά σύμφωνα μεταγράφονται μόνο με το /r/.

2

* Γ) Τα χειλικά μεταγράφονται μόνο με το ψιλό (π.χ. /p/ για τα *π,β,φ*). Περιέργως, υπάρχει ειδική σειρά γραφημάτων για το /d/ και μόνο.
* Η περαιτέρω μελέτη των λέξεων, όπως προκύπτουν από τις πινακίδες, μας φανερώνει ότι η Γραμμική Β είχε αρκετούς ακόμα κανόνες καταγραφής, που δυσκολεύουν την ανάγνωση, οι πιο σημαντικοί από τους οποίους είναι οι παρακάτω:
* Α) Τα συμπλέγματα συμφώνων γράφονται με δύο σύμβολα, το καθένα με το φωνήεν της επόμενης συλλαβής, π.χ. ti-ri-po-de (τρίποδε)
* Β) Τα τελικά σύμφωνα συνηθέστατα παραλείπονται: tu-ka-te (θυγάτηρ)
* Γ) Τα ένρινα, υγρά και το /σ/ συνήθως παραλείπονται στο τέλος συλλαβής, δηλ. πριν από άλλο σύμφωνο: pa-te (πάντες).

1. **Η Μυκηναϊκή Ελληνική**

- Το υλικό της Γραμμικής Β δεν είναι το κατάλληλο για να μπορέσουμε να γνωρίσουμε ικανοποιητικά τα χαρακτηριστικά της γλώσσας που καταγράφει. Πέρα από όλες τις δυσκολίες στην ανάγνωση λόγω των συμβάσεων της γραφής (βλ. παραπάνω), το 60% των λέξεων που περιλαμβάνονται στις πινακίδες είναι κύρια ονόματα, τα οποία μπορούν να δώσουν μία πολύ μεροληπτική εικόνα της γλώσσας.

* Παρ’όλα αυτά, από το φτωχό σχετικά υλικό των πινακίδων μπορούν να βγουν κάποια πρώτα συμπεράσματα σχετικά με την Μυκηναϊκή και τα γραμματικά της χαρακτηριστικά
* Καταρχήν, γίνεται φανερό ότι η Μυκηναϊκή, όπως θα ήταν αναμενόμενο, έχει ορισμένους αρχαϊσμούς συγκριτικά με τις κλασικές ελληνικές διαλέκτους (αλλά και τον Όμηρο):
* Οι Μυκηναϊκοί τύποι είναι πάντα ασυναίρετοι, π.χ. do-e-ro (δούλος)

3

* Αλλά και άλλες, γνωστές διαλεκτικές εξελίξεις δεν απαντούν στην Μυκηναϊκή, λ.χ. η τροπή <α> σε <η> στην αττικο-ιωνική ομάδα είναι τελείως άγνωστη στη Γραμμική Β, π.χ. ko-wa (κόρFα = κόρη).
* Ως προς το ονοματικό σύστημα, η δήλωση των φθόγγων στην γραφή δεν μας επιτρέπει να βγάλουμε πολύ σαφή συμπεράσματα σε ορισμένες περιπτώσεις. Λ.χ. στα θηλυκά σε –α, ένας τύπος (ko-wa) μπορεί να αντιστοιχεί σε 6 διαφορετικές πτώσεις, σύμφωνα με αυτά που γνωρίζουμε από την μεταγενέστερη ελληνική (κόρ-α, κόρ-ας, κόρ-α, κόρ-αν, κόρ-αι, κόρ-α(ν)ς). Γενικότερα, πάντως, δεν συναντάμε ιδιαίτερες εκπλήξεις.
* Η ύπαρξη του Δυικού αριθμού είναι διαπιστωμένη
* Επιπλέον, η ύπαρξη Οργανικής πτώσης στον Ενικό (-φι) καθώς και Τοπικής φαίνεται πολύ πιθανή (π.χ. pu-ro μπορεί να αντιστοιχεί σε τοπική Πύλωι).
* Το ρηματικό σύστημα εκπροσωπείται πολύ ατελώς, επομένως τα όποια συμπεράσματα μπορούν να αφορούν μόνο ένα ορισμένο μέρος του. Κι αυτό γιατί, συν τοις άλλοις, υπάρχουν μόνο τύποι γ΄ προσώπου (από παρεμφατικούς τύπους).
* Είναι πάντως σίγουρο ότι υπήρχαν 4 χρόνοι (Ενεστώτας, Μέλλοντας, Αόριστος, Παρακείμενος), καθώς και 2 φωνές. Το παθητικό μόρφημα –θη-πρέπει να αποτελεί μεταγενέστερο νεωτερισμό.
* Ενδιαφέρον είναι το γεγονός ότι δεν υπάρχει κανένα σίγουρο παράδειγμα αύξησης, ενώ σχεδόν πάντα οι παρελθοντικοί τύποι εμφανίζονται χωρίς αύξηση, π.χ. te-ke = έθηκε. Συμβαδίζει και με την εικόνα στον Όμηρο, όπου η αύξηση είναι προαιρετική.
* Εμφανίζονται αρκετές Μετοχές (και Απαρέμφατα), επομένως οι μη παρεμφατικοί τύποι αντιπροσωπεύονται κανονικά.
* Τέλος, σχετικά με το λεξιλόγιο, αυτό που παρατηρεί κανείς αμέσως είναι το μεγάλο ποσοστό γνωστών ελληνικών λέξεων που απαντούν σε αυτά τα

4

γραπτά μνημεία. Πραγματικά αξιοπρόσεκτο δεδομένης της χρονικής απόστασης ανάμεσα στη Γραμμική Β και στα επόμενα χρονολογικά μνημεία ελληνικής γλώσσας.

* Κάποια χαρακτηριστικά του ελληνικού λεξιλογίου είναι ήδη παρόντα, όπως π.χ. το στερητικό α-.
* Από την άλλη, μαρτυρούνται ήδη δάνειες λέξεις από την Σημιτική οικογένεια γλωσσών (όπως η Εβραϊκή και η Φοινικική), όπως ku-ru-so (χρυσός) και ki-to (χιτών). Ενδιαφέρον στοιχείο για το πρώιμο των επαφών με λαούς αυτής της οικογένειας.
* Επομένως, συνολικά χαρακτηριστικά της Μυκηναϊκής αποτελούν ο – αναμενόμενος- αρχαϊστικός της χαρακτήρας σε διάφορους τομείς της γραμματικής της δομής, και ο κυρίως ελληνικός χαρακτήρας του λεξιλογίου.
* Επιπλέον, ένα ακόμα κοινωνιογλωσσικό χαρακτηριστικό της Μυκηναϊκής είναι η ομοιομορφία της: ανεξάρτητα από τον τόπο προέλευσης των πινακίδων (Κνωσό, Πύλο, Θήβα), η γλωσσική ποικιλία εμφανίζεται πολύ περιορισμένη. Ίσως αποτέλεσμα του τρόπου γραφής που δεν αφήνει να φανεί, ίσως αποτέλεσμα της γραφειοκρατικής ομοιομορφίας των ανακτόρων.
* Σε κάθε περίπτωση, είναι αδιαμφισβήτητο ότι η Μυκηναϊκή διάλεκτος δεν ταυτίζεται με την πρωτο-ελληνική, από μία μορφή της ελληνικής δηλαδή από την οποία προέρχονται όλες οι μεταγενέστερες αρχαιοελληνικές διάλεκτοι της κλασικής περιόδου. Έχει χαρακτηριστικά που απαντούν σε ορισμένες διαλεκτικές ομάδες και δεν μπορούν να εξηγήσουν τους τύπους από όλες τις διαλέκτους. Ο κοντινότερος συγγενής της φαίνεται να είναι η Αρκαδο-κυπριακή διαλεκτική ομάδα των κλασικών χρόνων.

**4. Μετά την Μυκηναϊκή**

* Η Γραμμική Β χάθηκε στις φλόγες που κατέστρεψαν τα μυκηναϊκά ανάκτορα και, κατά ειρωνεία της τύχης, έσωσαν τις ίδιες τις πινακίδες. Δεν

5

υπάρχει καμία απολύτως ένδειξη ότι αυτή η γραφή χρησιμοποιήθηκε και ύστερα από το 1200 π.Χ.

* Προφανώς ήταν αποκλειστικά μέρος της μυκηναϊκής γραφειοκρατίας, χωρίς ευρεία διάδοση στον πληθυσμό (σχετική αντίθεση με Γραμμική Α, επιγραφές της οποίας έχουν βρεθεί σε μεγάλη ποικιλία αντικειμένων). Μόλις καταστράφηκε αυτή η ανακτορική γραφειοκρατία, εξαφανίστηκε και η γραφή.
* Η περίοδος μετά την πτώση του Μυκηναϊκού πολιτισμού είναι αρκετά «σκοτεινή», κυρίως όσον αφορά την γλώσσα. Υπήρξαν σημαντικές μετακινήσεις πληθυσμών, και είναι σχεδόν σίγουρο ότι οι διαλεκτικές ομάδες, όπως τις διαπιστώνουμε στην αρχαϊκή και κλασική περίοδο, διαμορφώθηκαν σε αυτή την περίοδο (και μέχρι τον 8ο αι. π.Χ.).
* Οι επόμενες μαρτυρίες της ελληνικής στον ελλαδικό χώρο προέρχονται από αλφαβητικές πλέον επιγραφές του 8ου αι. π.Χ.

6